
Text rozhodnutia
Súd: Krajský súd Prešov Spisová značka: 13Co/3/2017 Identifikačné číslo súdneho spisu: 8716200852 Dátum vydania rozhodnutia: 26. 05. 2020 Meno a priezvisko sudcu, VSÚ: JUDr. Anna Ilčinová ECLI: ECLI:SK:KSPO:2020:8716200852.2 Uznesenie Krajský súd v Prešove v senáte zloženom z predsedníčky senátu JUDr. Anny Ilčinovej a členov senátu JUDr. Jozefa Angeloviča a JUDr. Mareka Kohúta v spore žalobkyne: U. S., K.. XX.XX.XXXX, O. K.J. XXX, XXX XX O., právne zastúpenej Mgr. Marošom Ježíkom, advokátom, so sídlom Okružná 871/65, 064 01 Stará Ľubovňa, IČO: 37 877 291, proti žalovanej: Ing. Jana Kollárová, so sídlom Masarykova 21, 040 01 Košice, IČO: 30 674 166, správca konkurznej podstaty úpadcu Rapid life životná poisťovňa, a. s., v konkurze, so sídlom Garbiarska 2, 040 01 Košice, IČO: 31 690 904, o zaplatenie 3.504,65 eur s príslušenstvom, o späťvzatí žaloby v konaní vedenom na Okresnom súde Poprad pod sp. zn. 13C/16/2016 takto r o z h o d o l : Pripúšťa späťvzatie žaloby, zrušuje rozsudok súdu prvej inštancie a konanie zastavuje. Sporovým stranám nepriznáva nárok na náhradu trov konania. o d ô v o d n e n i e : 1. Okresný súd Poprad (ďalej len „súd prvej inštancie“) napadnutým rozsudkom uložil žalovanej povinnosť zaplatiť žalobkyni 3.504,65 eur s úrokom z omeškania vo výške 5,05 % ročne od 29. novembra 2015 do zaplatenia do troch dní odo dňa právoplatnosti tohto rozsudku a priznal žalobkyni proti žalovanej nárok na náhradu trov konania v rozsahu 100 %. 2. Žalobkyňa podaním označeným ako Oznámenie ku výzve doručeným súdu 9. marca 2020 oznámila, že z dôvodu uplatnenia pohľadávky prihláškou v konkurznom konaní vedenom voči žalobkyni ako úpadcovi a jej zaradenia do zoznamu prihlásených pohľadávok netrvá na podanej žalobe a súhlasí so zastavením konania. 3. Tunajší súd vyzval žalovanú výzvou z 11. mája 2020, aby v lehote 10 dní odo dňa doručenia tejto výzvy oznámila súdu, či súhlasí so späťvzatím žaloby. 4. Žalovaná podaním doručeným súdu 14. mája 2020 oznámila, že súhlasí so späťvzatím žaloby v konaní vedenom pod sp. zn. 13Co/3/2017. 5. Podľa § 370 ods. 1 zákona č. 160/2015 Z.z. Civilný sporový poriadok (ďalej len „CSP“), ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. 6. Podľa § 370 ods. 2 CSP súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 7. Žalobca má dispozičné právo k žalobe. Môže ju zobrať späť i po rozhodnutí súdu prvej inštancie. Dôvodom nepripustenia späťvzatia je nesúhlas protistrany, ktorý je odôvodnený vážnymi dôvodmi. V danom prípade žalovaná so späťvzatím žaloby súhlasila, teda neexistujú žiadne dôvody, ktoré by bránili pripusteniu späťvzatia. 8. S poukazom na uvedený procesný úkon žalobkyne a postup žalovanej, ktorá so späťvzatím žaloby súhlasila, odvolací súd späťvzatie žaloby pripustil, rozsudok súdu prvej inštancie zrušil a konanie zastavil. 9. O trovách konania na súde prvej inštancie a trovách odvolacieho konania odvolací súd rozhodol podľa § 396 ods. 1 CSP v spojení s § 256 ods. 1 CSP, § 257 CSP a § 262 ods. 1 CSP. Keďže žiadnej zo strán sporu nemožno pričítať procesné zavinenie na zastavení konania, preto súd žiadnej zo strán sporu nárok na náhradu trov konania nepriznal. 10. Uznesenie bolo prijaté senátom Krajského súdu v Prešove v pomere hlasov 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť s výnimkou prípadov podľa § 429 ods. 2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh - § 428 CSP).

